હું કૉમર્સનો વિદ્યાર્થી હતો, એ સાયન્સનો – મેડિકલ સાયન્સનો. ભણતરથી લઇને નાની-મોટી અનેક બાબતોની વેવલેન્થ એકસરખી તો ક્યાંથી હોય? પણ અમારી મૈત્રી જામી; ખરા અર્થમાં જામી, તેનું એકમાત્ર કારણ તે આ બ્લડ ડોનેશન કેમ્પ / Blood Donation Camp. તેના આમંત્રણને માન આપી હું રક્તદાન કરવા રાજી થયો, ગયો એનું તેને મન મોટું મૂલ્ય હતું. અમે બન્ને એકબીજાની નજીક આવ્યા. 1988-’89 પછીના એ સમયગાળામાં કૉમર્સ કૉલેજોમાં કમ્પ્યૂટરનો વિષય નવો-સવો દાખલ થયો હતો. રેગ્યુલર ક્લાસ ભર્યા પછી કમ્પ્યૂટરના પ્રેક્ટિકલ માટે બપોર અને ક્યારેક તો સાંજ સુધી કૉલેજમાં રોકાવું પડતું. બીજી તરફ મેડિકલ કૉલેજના વર્ગો તેમજ ઇન્ટર્ન ડૉક્ટર તરીકેની કેટલીક જવાબદારીઓ પૂરી કરીને કલ્પેશ પણ સાંજે જ ઘરે આવતો. બસ, આ સાંજ અમારી હતી.